Pernille Skipper (EL), 2013-05-07:
Tak for det, formand.
Det er jo en stor diskussion, vi har i dag, som der er rigtig mange forskellige facetter af.
Jeg tror, vi alle sammen kan blive enige om, at organiseret kriminalitet, bande- og rockerkriminalitet er noget ganske forfærdeligt, fordi det truer noget helt grundlæggende i vores samfund, hvis man kan oprette parallelle retssystemer, hvor man kan afkræve små handelsdrivende beskyttelsespenge; hvor man kan kontrollere gader som en organiseret gruppe uden for almindelig lov og orden.
Så truer det det helt grundlæggende i vores retssystem.
Og Venstres ordfører sagde det jo i hvert fald meget klart.
Han sagde: Skal vi finde os i det?
Og nej, selvfølgelig skal vi ikke finde os i det.
Spørgsmålet er jo så nærmere ikke at pege fingre af, hvem det er, der gerne vil finde sig i det, og hvem det er, der ikke vil finde sig i det, for jeg tror godt, vi kan blive enige om, at det er dybt, dybt problematisk, at vi har en bandekonflikt, og at banderne eksisterer og skaber parallelle retssystemer.
Der er ikke nogen tvivl om, at vi i Enhedslisten mener, at dem, som begår kriminalitet, skal findes, og de skal have deres straf, selvfølgelig.
Men det er ét element af det, vi skal gøre for at forsøge at forhindre bandekonflikten i at eskalere og banderne i at vokse.
Noget af det vigtigste, vi skal gøre, og det er noget, som er knap så sexet, skulle jeg til at sige, for det skaber knap så mange overskrifter,
er at få stoppet fødekæden til banderne.
Det er et langt, sejt træk.
Det er noget, der kræver en grundlæggende langsigtet socialpræventiv indsats, ikke 2-3-årige projektbevillinger, hvor projekter lukker ned, lige så snart de endelig har fået fat i de unge mennesker, de forsøger at få ud af kriminalitet eller forhindrer i at komme ind i kriminalitet.
Vi har behov for lokale betjente, som har et kontinuerligt og løbende samarbejde med folkeskolerne, klubordningerne og forældrene og de gadeplansmedarbejdere, som møder de unge uden på gaderne til hverdag.
Vi skal have skabt et alternativt fællesskab til det fællesskab, som nogle unge desværre finder og bliver fascineret af omkring banderne.
Det lyder kedeligt.
Det er et langt, hårdt arbejde.
Og det er ikke noget, man løser ved at ændre straffeloven med et fingerknips.
Derudover er det vigtigt, vi får flere ud af banderne, altså de mennesker, som desværre er kommet ind i organiseret kriminalitet.
Det bliver deres liv og deres fællesskab, og det er ikke noget, man bare sådan lige forlader igen.
Derfor er arbejdet med exitstrategier rigtig, rigtig vigtigt.
Hver gang vi får bare et menneske til at forlade organiseret kriminalitet, til at forlade banderne eller rockerne, ja, så får vi det mindre kriminalitet og mindre udgifter også for det offentlige.
Til slut vil jeg sige, at hvis vi reelt vil løse problemerne og stoppe og forhindre så meget organiseret kriminalitet, som vi overhovedet kan, så skal vi holde op med i fællesskab herinde i Folketinget at fokusere så meget på overskriften, selv om højere straffe lyder som en løsning.
Selv om det bliver sagt i et meget slagkraftigt citat i en avis, ved vi jo godt alle sammen herinde, at det ikke er en løsning i sig selv.
Desværre er det netop sådan, at det for kernen i rocker- og bandemiljøet sådan set er irrelevant, om de får et halvt eller et helt eller to års fængsel fra eller til, for de har ordninger, der sørger for, at de har det fint i fængslerne, og der er også ordninger, der sikrer deres familier, mens de sidder inde.
Nogle af dem, som er i periferien, får desværre en større tilknytning til bandemiljøet af at komme ind og sidde i fængsel i en periode, og derfor er det også vigtigt, at vi er fokuseret på exitprogrammer, ikke kun uden for fængslerne, men også inde i fængslerne.
Tilbage i 2008, da der også var en stor diskussion om rockere og bandekonflikten, foreslog Enhedslisten sammen med Socialdemokratiet, SF og Radikale, at man gik i gang med et arbejde med en langsigtet plan.
Vi foreslog, at man lavede en national strategi, og at man virkelig gik i gang.
Det afslog Venstre, Konservative og Dansk Folkeparti dengang, og det er ærgerligt, at de stadig væk den dag i dag tror på snuptagsløsninger.